b'\n_START_ARTICLE_\nSuli\xc8\x9b\xc4\x83\n_START_PARAGRAPH_\nSuli\xc8\x9ba este o arm\xc4\x83 alb\xc4\x83 de atac, format\xc4\x83 dintr-o pr\xc4\x83jin\xc4\x83 de lemn lung\xc4\x83 de circa 1,50 - 2 metri, terminat\xc4\x83 cu un v\xc3\xa2rf de fier ascu\xc8\x9bit de diferite forme (piramidal, conic, \xc3\xaen form\xc4\x83 de frunz\xc4\x83 etc.), folosit\xc4\x83 \xc3\xaen antichitate \xc8\x99i \xc3\xaen evul mediu, mai ales de infanteri\xc8\x99ti, la aruncat. A nu se confunda cu lancea, care este o arm\xc4\x83 de atac, format\xc4\x83 dintr-un v\xc3\xa2rf ascu\xc8\x9bit de metal montat la cap\xc4\x83tul unei pr\xc4\x83jini de lemn de dimensiuni mai mari - 3 p\xc3\xa2n\xc4\x83 la 4 m. _NEWLINE_Suli\xc8\x9ba roman\xc4\x83 (denumit\xc4\x83 hasta) a \xc3\xaenceput s\xc4\x83 fie folosit\xc4\x83 de unit\xc4\x83\xc8\x9bile de triari din epoca republican\xc4\x83, iar dup\xc4\x83 reforma lui Marius, suli\xc8\x9ba a devenit arm\xc4\x83 standard aflat\xc4\x83 \xc3\xaen dotarea soldatului roman. Avea corp de lemn (hastille), v\xc3\xa2rf de fier (cuspis) foliform sau romboidal cu \xc3\xaenm\xc4\x83nu\xc8\x99are tubular\xc4\x83 cu o lungime de aproximativ 20 cm, uneori lustruit \xc8\x99i arar \xc3\xaembr\xc4\x83cat \xc3\xaen foi metalice pre\xc8\x9bioase probabil pentru parad\xc4\x83 \xc8\x99i c\xc4\x83lc\xc3\xa2i de fier, conic. Lungimea total\xc4\x83 ajungea la aproximativ 1,5 m._NEWLINE_Suli\xc8\x9ba era o arm\xc4\x83 foarte temut\xc4\x83, care era aruncat\xc4\x83 de la o distan\xc8\x9b\xc4\x83 de 10-15 metri \xc8\x99i p\xc4\x83trundea prin scut, ucig\xc3\xa2nd inamicul din spatele acestuia. Chiar dac\xc4\x83 suli\xc8\x9ba nu atingea du\xc8\x99manul, r\xc4\x83m\xc3\xa2nea totu\xc8\x99i \xc3\xaenfipt\xc4\x83 \xc3\xaen scut, iar coada ei tr\xc4\x83gea \xc3\xaen jos scutul, incomod\xc3\xa2nd adversarul.\n_START_SECTION_\nAnimalele \xc8\x99i suli\xc8\x9ba\n_START_PARAGRAPH_\n\xc3\x8en perioada martie 2005 - iulie 2006 \xc3\xaen zona Fongoli, din Senegal a fost organizat un studiu, finan\xc8\x9bat de National Geographic Society. Cercetarea cuprinde 22 de cazuri de cimpanzei care au confectionat suli\xc8\x9be \xc8\x99i le-au folosit ca arme pentru a ucide mici animale surprinse \xc3\xaen scorburile sau sub trunchiurile copacilor pr\xc4\x83bu\xc8\x99iti.'